კოალიცია დამოუკიდებელი და გამჭვირვალე მართლმსაჯულებისთვის მიიჩნევს, რომ ადმინისტრაციული პატიმრობის საქმის განხილვის მოქმედი რეგულირება არ შეესაბამება საქართველოს კონსტიტუციისა და ადამიანის უფლებების საერთაშორისო დოკუმენტების მოთხოვნებს და იწვევს პროცესის თითოეულ ეტაპზე პირის ფუნდამენტური უფლებების შელახვასა და მისი ადეკვატური სამართლებრივი გარანტიების გარეშე დატოვებას.

ჩვენ მიერ ადმინისტრაციულ სამართალდარღვევათა მოქმედი კოდექსით შემოთავაზებული რეგულირებების შეუსაბამობასთან დაკავშირებით გამოთქმული მოსაზრებები, 6 აპრილს, კოალიციის ფარგლებში გამართულ ფორუმზე, ხელისუფლების წარმომადგენლების მხრიდანაც იქნა გაზიარებული.

უნდა აღინიშნოს, რომ ქვეყანაში მიმდინარეობს ადმინისტრაციულ სამართალდარღვევათა სფეროს რეფორმა, რომელიც მოწოდებულია უპასუხოს ამჟამად არსებულ გამოწვევებს და აღმოფხვრას მოქმედი კოდექსის ხარვეზები. რეფორმის დასრულებამდე კი, არსებული რეგულირების პირობებში ადმინისტრაციული პატიმრობის საქმეების განხილვა, მივიჩნევთ, რომ უნდა იქნას კვალიფიცირებული, როგორც უფლებაშემლახველი პრაქტიკის გაგრძელება და სამართლიანი სასამართლო უფლების დარღვევა საქმეში მონაწილე თითოეული იმ პირის მიმართ, რომელიც ამ მოცემულობაში საქმის სამართლიანი განხილვის გარანტიებით ვერ სარგებლობს.

ზემოთქმულიდან გამომდინარე, კოალიციას მიაჩნია, რომ რეფორმის მიმდინარეობის პროცესში, სანამ ადმინისტრაციულ სამართალდარღვევათა ახალი კოდექსის ამოქმედებით არ იქნება უზრუნველყოფილი საქართველოს კონსტიტუციისა და ადამიანის უფლებათა საერთაშორისო დოკუმენტების მოთხოვნები და პირის ადეკვატური პროცესუალური გარანტიები, სახელმწიფომ ადმინისტრაციული პატიმრობის მექანიზმის გამოყენებაზე უარი უნდა თქვას.

კოალიცია მოუწოდებს ხელისუფლებას, რეფორმის პროცესის დასრულებამდე, შეაჩეროს ადმინისტრაციული პატიმრობის საქმის განმხილველი ნორმების მოქმედება და სანქციის სახით ადმინისტრაციული პატიმრობის შეფარდება.